钦定古今图书集成/明伦汇编/宫闱典/第041卷 > 景帝汪废后 杭皇后
## 钦定古今图书集成/明伦汇编/宫闱典/第041卷 > 景帝汪废后 杭皇后

按：《明外史后妃传》：“景帝废后汪氏，顺天人，父中城兵
马指挥瑛，见《外戚传》。正统十年，册为郕王妃。十四年
冬，王即帝位，册为皇后。后有贤德，尝念京师诸死事
及老弱遇害者暴骨原野，令官校掩埋之。生二女，无
子。景泰三年，妃杭氏生子见济。景帝欲立为皇太子，
而废宪宗。后执不可，以是忤帝意，遂废后，而立杭氏”
为皇后。后父昱因累陞锦衣卫指挥使。七年，杭氏卒，
谥肃孝，祔庙。及英宗复位，削杭后封号，迁别室，而后
仍称王妃。景帝崩，英宗以其妃唐氏等殉，议。及后，李
贤曰：“妃已幽废，况两女幼，尤可悯。”帝乃已。而宪宗时
为太子，雅知妃不欲废立，事之甚恭。因为帝言，迁妃
外王府，得尽携宫中所有而出，与周太后相得甚欢。
岁时入宫，叙家人礼，然后性刚执。一日，英宗问太监
刘桓曰：“记有《玉玲珑》系腰，今何在？”桓言：当在后所。英
宗命索之，后投诸井而对使者曰：“无之。”已而告人曰：
“七年天子，不堪消受此数片玉耶？”已，有言后出所携
钜万计。英宗遣使检取之，遂立尽。正德元年十二月
薨。廷议祭葬礼。王鏊曰：“葬以妃，祭以后。”遂合葬金山。
明年，上尊谥曰贞惠安和景皇后。

按《天顺日录》：天顺初，上以郕王薨，欲令汪妃殉葬。贤
因奏曰：“汪妃虽立为后，即遭废弃幽闭，幸与两女度
日。若令随去，情所不堪，况幼女无依，尤可矜悯。”上恻
然曰：“卿言是。朕以为弟妇且少，不宜存内。”初不计其
母子之命。一日，上曰：“汪妃既存，不宜在内，欲移居旧
府，何如？”贤曰：“如此诚便，但衣食用度，不可缺减。”上曰：
“朕更欲加厚，岂可减乎？”其原侍宫人悉随之，复遣老
成中官数人以备使令。由是母子保全，甚得其所。